După două săptămâni de dezbateri pe revizuirea Constituției, parlamentarii au decis să sancționeze traseismul politic al parlamentarilor prin pierderea mandatului. Propunerea, mult promovată de liberali, a ajuns să fie adoptată cu unanimitate de voturi în cea de-a opta zi de lucru a Comisiei, deși în primele zile de dezbateri a fost respinsă.

Astfel, potrivit articolului 70, alineatul 2, din proiectul de revizuire, mandatul unui deputat sau senator încetează la data demisiei din partidul politic sau formațiunii politice din partea căreia a fost ales sau la data înscrierii în alt partid. „Le mulțumesc membrilor Comisiei că au înțeles că nu mai putem păcăli alegătorii”, a spus Chiuariu, după ședință.

Mai mult, cel care va intra în Parlament în locul demisionarului va fi următorul de pe lista partidului, în cazul în care se va merge tot pe alegeri pe liste de partid.

O prevedere similară celei adoptate astăzi se aplică în prezent aleșilor locali.

Biserica și Casa Regală, introduse în Constituție

O altă modificare care a generat controverse a fost și introducerea în Constituție a Bisericii Ortodoxe Române și a Casei Regale. Tot în ședința de joi, parlamentarii au tranșat situația rapid, adoptând un amendament la articolul 1, prin care se recunoaște rolul Bisericii și al Casei Regale, alături de alte culte religioase.

„România recunoaște rolul istoric în constituirea statului român al Casei Regale, Bisericii Ortodoxe și a celorlate culte religioase „, se arată în textul adoptat.

Dreptul minorităților de a-și înființa organe de decizie

Mai mult, drepturile minoritățile au devenit constituționale prin adoptarea a două amendamente depuse de UDMR. Astfel, prin noua formă a legii fundamentale, minoritățile își pot înființa organe de decizie, având atribuții referitoare la propriile drepturi.

„Reprezentanții legali ai minorităților naționale pot înființa potrivit legii privind statutul minorităților naționale, organe proprii de decizie și executive, cu competențe privind dreptul la păstrarea, dezvoltarea și exprimarea identității lor”, se arată în articolul 6, alineatul 1.

Acest amendament a stârnit și nemulțumiri, deputatul social-democrat Ioan Adam spunând că o astfel de prevedere nu ar trebui să existe în Constituție nu din cauza subiectului, ci pentru că se face referire la un text de lege care nu există în prezent (leega privind statutul minorităților naționale).

„O asemenea prevedere nu-și poate avea locul în Constituție. Juristul din mine nu-mi permite să accept ca printr-un text constituțional să se introducă prevederi care fac trimitere la o lege care nu există. Este o chestiune de acuratețe juridică. Până nu vedem acea lege, până nu vedem ce structuri sunt instituite acolo, nu avem ce vorbi”, a declarat Adam.

Cu toate acestea, liderul deputaților UDMR, Mate Andras, s-a arătat mulțumit de reușită. „Este un pas înainte se recunoaște existența minorităților naționale pe teritoriul României și s-au făcut pași în respectarea identității culturale și lingvistice ale acestora. Au existat și până acum aceste drepturi, dar au fost acum ridicate la rang de drept constituțional”, a spus Mate.

Cu o zi în urmă, în ședința de miercuri, parlamentarii au completat atribuțiile Senatului, cu precizarea că în această Cameră se vor face numirile și revocările pentru consilierii Curții de Conturi. Totodată, miercuri au fost prezenți la dezbateri și reprezentanții justiției, care și-au exprimat punctele de vedere referitoare la amendamentele depuse.

Gândul a prezentat LIVE TEXT dezbaterile din Comisia pentru revizuire a Constituției.

UPDATE 12.30 Ședința s-a încheiat. Lucrările vor fi reluate luni.

UPDATE 12.15 Traseismul politic a fost interzis în Constituție. Astfel, mandatul unui deputat sau senator încetează la data demisiei din partidul politic sau formațiunii politice din partea căruia a fost ales sau la data înscrierii în altă partid, potrivit articolului 70, alineatul 2, după adoptarea amendamentului propus de Tudor Chiuariu.

UPDATE 12.08 La propunerea UDMR, amendamentele următoare au fost adoptate.

Art.6.- (1Â¹) Reprezentanții legali ai minorităților naționale pot înființa potrivit legii privind statutul minorităților naționale, organe proprii de decizie și executive, cu competențe privind dreptul la păstrarea, dezvoltarea și exprimarea identității lor.

Art.12.- (5) Minoritățile naționale își pot folosi în mod liber, în spațiu public și privat propriile simboluri naționale care reprezintă identitatea lor etnică, culturală, lingvistică și religioasă.

UPDATE 12.03 Parlamentarii au hotărât recunoașterea Bisericii și a Casei Regale în Constituție, articolul 1.„România recunoaște rolul istoric în constituirea statului român al Casei Regale, Bisericii Ortodoxe și a celorlalte culte religioase „.

UPDATE 11.49 Referitor la articolul privind numirea prefecților și subprefecților, parlamentarii au adoptat următorul text: „Guvernul numește în unitățile administrativ-teritoriale prefecți și subprefecți, în condițiile legii„, articolul 123.

UPDATE 11.43 Un amendament al grupurilor PSD și PNL a fost adoptat: (1) Administrația publică din unitățile administrativ-teritoriale se întemeiază pe principiile descentralizării, autonomiei locale și deconcentrării serviciilor publice. Descentralizarea serviciilor publice se realizează, cu respectarea principiului subsidiarității, prin asigurarea integrală a resurselor financiare necesare pentru exercitarea, în bune condiții, a competențelor transferate.

UPDATE 11.40 Deputatul Petre Roman a propus limitarea adoptării de ordonanțe de urgență și deși Forumul Constituțional a susținut această prevedere, amendamentul a fost respins.

Art.115.- (4) Guvernul poate adopta ordonanțe de urgență numai în situații extraordinare a căror reglementare nu poate fi amânată, având obligația ca înainte de emiterea lor de a motiva urgența în cuprinsul acestora.

UPDATE 11.25 Membrii comisiei au reluat și articolul referitor la atribuțiile Senatului, care, după amendamentul adoptat zilele trecute, numește și revocă președinții Consiliului Legislativ, Consiliul Economic și Social, Autorității Electorale Permanente și „reprezentanții oricărei alte autorități sau instituții publice aflate sub control parlamentar sau, care potrivit legii, prezintă Parlamentului rapoarte sau alte dări de seamă privind propria activitate”. Amendamentul a rămas în aceeași formă.

Art.75.- (21) Senatul numește sau alege, după caz, în condițiile stabilite prin lege sau prin regulamentul propriu de organizare și funcționare:

a) președintele și vicepreședinții Consiliului Legislativ;

b) consilierii Curții de Conturi;

c) președintele Consiliului Economic și Social;

d) președintele Autorității Electorale Permanente;

e) reprezentanții oricărei alte autorități sau instituții publice aflate sub control parlamentar sau, care potrivit legii, prezintă Parlamentului rapoarte sau alte dări de seamă privind propria activitate.

UPDATE 11.16 Amendamentul Forumului Constituțional la articolul 33, alineatul 1, a fost adoptat.

Art.33.- (1) Statul garantează dreptul la cultură și dreptul tuturor persoanelor de a participa neîngrădit la viața culturală și de a-și manifesta propriile practici culturale, cu condiția respectării drepturilor omului și a libertăților fundamentale.

UPDATE 11.08 Membrii Comisiei dezbat articolul 32, alineatul 6, referitor la autonomia universitară. Grupul PSD a propus ca în acest articol să se precizeze concret că instituțiile de învățământ își gestionează nemijlocit patrimoniul, își aleg singure conducerea și își execută personal bugetul. Reprezentanții PDL nu susțin această propunere, dorind să se păstreze actualul text. „Autonomia universitară este garantată”, se arată în art.32, alin. (6).

UPDATE 10.50 Ședința Comisiei a început. Parlamentarii au început să dezbată articolele amânate în zilele anterioare.

LOTO, LOTO 6/49. Numerele EXTRASE la LOTO pe 13 iunie. Report uriaș la jocul LOTO 6/49